
Text rozhodnutia
Súd: Krajský súd Bratislava Spisová značka: 2S/203/2013 Identifikačné číslo súdneho spisu: 9013010086 Dátum vydania rozhodnutia: 27. 08. 2014 Meno a priezvisko sudcu, VSÚ: JUDr. Marián Trenčan ECLI: ECLI:SK:KSBA:2014:9013010086.1 Uznesenie Krajský súd v Bratislave v právnej veci žalobcu: Centrum voľného času, Horný Val 24, Žilina, zastúpený: Mgr. Rastislav Otruba, advokát, Kvačalova 1227/55, Žilina, proti žalovanému: Ministerstvo školstva, vedy, výskumu a športu Slovenskej republiky, Stromová 1, Bratislava, o preskúmanie zákonnosti rozhodnutia žalovaného č. 2013-2182/9749:2-923 zo dňa 27.02.2013, jednohlasne takto r o z h o d o l : Krajský súd v Bratislave konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Žalobou doručenou Najvyššiemu súdu Slovenskej republiky dňa 08.07.2013, postúpenou Krajskému súdu v Bratislave uznesením č. k. 3 Sž/14/2013-48 zo dňa 01.08.2013, sa žalobca domáhal preskúmania zákonnosti rozhodnutia žalovaného č. 2013-2182/9749:2-923 zo dňa 27.02.2013, ktorým bol vyradený zo siete škôl a školských zariadení Slovenskej republiky. Podľa ustanovení druhej hlavy piatej časti O.s.p. (rozhodovanie o žalobách proti rozhodnutiam a postupom správnych orgánov) sa postupuje v prípadoch, v ktorých fyzická alebo právnická osoba tvrdí, že bola na svojich právach ukrátená rozhodnutím a postupom správneho orgánu, a žiada, aby súd preskúmal zákonnosť tohto rozhodnutia a postupu (§ 247 ods. 1 O.s.p.). Podľa § 250 ods. 2 veta prvá O.s.p. žalobcom je fyzická alebo právnická osoba, ktorá o sebe tvrdí, že ako účastník správneho konania bola rozhodnutím a postupom správneho orgánu ukrátená na svojich právach. Podľa § 17 ods. 1 písm. a/ zákona č. 596/2003 Z.z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov (ďalej len „zákon č. 596/2003 Z.z.“) žiadosť na vyradenie školy, školského zariadenia, strediska praktického vyučovania alebo pracoviska praktického vyučovania zo siete predkladá zriaďovateľ. Podľa § 17 ods. 3 zákona č. 596/2003 Z.z. účastníkom konania vo veci vyradenia zo siete je zriaďovateľ. Ministerstvo o vyradení zo siete rozhodne do 60 dní od doručenia žiadosti na vyradenie. Podľa § 4 ods. 3 písm. l/ zákona č. 369/1990 Zb. obec pri výkone samosprávy najmä zakladá, zriaďuje, zrušuje a kontroluje podľa osobitných predpisov svoje rozpočtové a príspevkové organizácie, iné právnické osoby a zariadenia. Podľa § 4 ods. 4 zákona č. 369/1990 Zb. ak zákon pri úprave pôsobnosti obce neustanovuje, že ide o výkon prenesenej pôsobnosti štátnej správy, platí, že ide o výkon samosprávnej pôsobnosti obce. Podľa § 6 ods. 2 písm. d/ zákona č. 596/2003 Z.z. obec pri výkone samosprávy zriaďuje a zrušuje všeobecne záväzným nariadením podľa siete centrá voľného času. V zmysle § 246c ods. 1 veta prvá O.s.p. pre riešenie otázok, ktoré nie sú priamo upravené v tejto časti, sa použijú primerane ustanovenia prvej, tretej a štvrtej časti tohto zákona. Podľa § 103 O.s.p. kedykoľvek za konania prihliada súd na to, či sú splnené podmienky, za ktorých môže konať vo veci (podmienky konania). Podľa § 104 ods. 1 veta prvá O.s.p. ak ide o taký nedostatok podmienky konania, ktorý nemožno odstrániť, súd konanie zastaví. Jednou z procesných podmienok konania o preskúmanie zákonnosti rozhodnutia orgánu verejnej správy v konaní podľa 2.hlavy V. časti O.s.p. je procesná spôsobilosť žalobcu byť účastníkom súdneho konania. Spôsobilosťou byť účastníkom konania sa rozumie spôsobilosť subjektu mať procesné práva a povinnosti, ktoré procesné právo priznáva účastníkom konania. V občianskom súdnom konaní majú spôsobilosť tí, ktorí majú všeobecnú spôsobilosť mať práva a povinnosti podľa hmotného práva, teda všeobecnú právnu subjektivitu. Spôsobilosť byť účastníkom konania upravuje Občiansky súdny poriadok v ustanovení § 19 tak, že ju má ten, kto má spôsobilosť mať práva a povinnosti; inak ten, komu ju zákon priznáva. Nedostatok spôsobilosti byť účastníkom konania v občianskoprávnom konaní je neodstrániteľným nedostatkom podmienky konania, na ktorý musí súd prihliadať v každom štádiu konania a má za následok zastavenie konania (§ 103 a § 104 ods. 1 O.s.p.). Zo zakladacej listiny žalobcu vyplýva, že Centrum voľného času je rozpočtovou organizáciou obce, ktorú zriaďuje a zrušuje obec v rámci svojej samosprávnej pôsobnosti. Výhradne obec ako zriaďovateľ rozhoduje o zriadení rozpočtových organizácií v jej pôsobnosti, kontroluje ich a zrušuje. Krajský súd skúmajúc podmienky konania v zmysle § 103 O.s.p. zistil, že všeobecne záväzným nariadením č. 8/2013 o zrušení rozpočtovej organizácie Centrum voľného času, Horný Val 24, Žilina, mesto Žilina ako zriaďovateľ na podklade rozhodnutia žalovaného č. 2013-2182/9749:2-923 zo dňa 27.02.2013 o vyradení zo siete zrušilo Centrum voľného času ku dňu 31.07.2013. Uvedeným dňom žalobca prestal existovať, nakoľko stratil všeobecnú právnu subjektivitu v zmysle § 18 Občianskeho zákonníka, ako aj procesnú spôsobilosť byť účastníkom predmetného súdneho konania. Keďže táto skutočnosť predstavuje nedostatok podmienky konania, ktorý nemožno odstrániť, postupoval súd podľa § 104 ods. 1 veta prvá O.s.p. v spojení s § 246c veta prvá O.s.p. a konanie zastavil. O trovách konania súd rozhodol podľa § 146 ods. 1 písm. c) O.s.p. s použitím ustanovenia § 246c O.s.p. tak, že žiaden z účastníkov nemá právo na náhradu trov konania, nakoľko konanie vo veci bolo zastavené. Toto rozhodnutie senát Krajského súdu v Bratislave prijal pomerom hlasov 3:0 (§ 3 ods. 9 zákona č. 757/2004 Z.z. v znení zákona č. 33/2011). Poučenie: Proti tomuto uzneseniu možno podať odvolanie do 15 dní odo dňa jeho doručenia, na Krajský súd v Bratislave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

